ต่อมาตอนบ่ายวันเดียวกัน นายสมศักดิ์ พร้อมด้วยนายเนวิน ชิดชอบ รมช.เกษตรฯ นายบรรพต หงษ์ทอง ปลัดกระทรวงเกษตรฯ นายยุคล ลิ้มแหลมทอง อธิบดี กรมปศุสัตว์ เปิดแถลงข่าวเรื่องสถานการณ์ไข้หวัดนกในไก่ว่า จากการสุ่มตรวจไก่ 1 แสนตัวตั้งแต่วันที่ 16 ม.ค. มีรายงานผลการตรวจทั้งสิ้น 4 หมื่นตัวอย่างว่า พบเชื้อไข้หวัดนกเพิ่มอีก 8 จังหวัด ดังนี้ คือ สิงห์บุรี ชัยนาท อุทัยธานี พิจิตร พิษณุโลก สุโขทัย อุตรดิตถ์ และกำแพงเพชร ส่วนจังหวัดอื่นยังรอผลการสุ่มตัวอย่างอยู่ ทั้งนี้ ได้ขอให้ ผวจ.ทั้ง 8 จังหวัดประกาศเป็นเขตโรคระบาด หรือพื้นที่สีแดง รวม จ.สุพรรณบุรี และกาญจนบุรี เป็น 10 จังหวัด ที่จะต้องเข้าทำลายไก่ในรัศมี 5 กม. ที่พบเชื้อทั้งหมดไม่ว่าจะเป็นฟาร์มเล็กหรือใหญ่ รวมทั้งฟาร์มระบบปิดด้วย และเฝ้าระวังในรัศมี 50 กม. ซึ่งจะต้องสนธิกำลังกันอย่างเต็มที่ของหน่วยงานในกระทรวงเกษตรฯ